Informatīvais ziņojums

par 2012.gada 30.-31.maija Eiropas Savienības Konkurētspējas ministru padomē izskatāmajiem Izglītības un zinātnes ministrijas jautājumiem

## 2012.gada 30.-31.maijā Briselē (Beļģijā) notiks ES Konkurētspējas ministru padome. Plānots, ka tajā tiks izskatīti sekojoši jautājumi, kas ir Izglītības un zinātnes ministrijas kompetencē:

*1. Progresa ziņojums par Priekšlikums Eiropas Parlamenta un Padomes regulai, ar kuru izveido Horizonts 2020 – Ietvara programmu pētniecībai un inovācijai (2014-2020);*

*2. Progresa ziņojums par Priekšlikums Eiropas Parlamenta un Padomes lēmumam par Stratēģisko inovācijas dienaskārtību par Eiropas Inovācijas un tehnoloģiju institūtu;*

*3. Padomes secinājumi par Eiropas Inovāciju partnerībām;*

*4. Ministru diskusija par Priekšlikumu Eiropas Parlamenta un Padomes Direktīvai, kas groza Direktīvu 2005/36/EK par profesionālo kvalifikāciju atzīšanu un Regulu [...] par administratīvo sadarbību Iekšējā tirgus informācijas sistēmas ietvaros.*

**1. Progresa ziņojums par Priekšlikums Eiropas Parlamenta un Padomes regulai, ar kuru izveido Horizonts 2020 – Ietvara programmu pētniecībai un inovācijai (2014-2020)**

Ietvara programma pētniecībai un inovācijai Horizonts 2020 (Horizonts 2020) tiek izveidota no 2014. gada 1. janvāra līdz 2020. gada 31. decembrim.

Eiropas Komisijas (EK) priekšlikums ir vērsts uz Eiropas konkurētspējas stiprināšanu pasaules mērogā. Paredzēts, ka Horizonts 2020 pirmo reizi apvieno ES pētniecības un inovācijas finansējumu vienotā programmā. Horizonts 2020 ir vērsts uz to, lai zinātniskus lielatklājumus pārvērstu inovatīvos produktos un pakalpojumos, kas rada uzņēmējdarbības iespējas un uzlabo cilvēku dzīvi. Vienlaikus, mērķis ir arī samazināt birokrātiju, vienkāršojot noteikumus un procedūras, lai piesaistītu vairāk augstākā līmeņa pētnieku un plašāku inovatīvu uzņēmumu loku.

Horizonts 2020 finanšu aploksne 2014-2010. gadam ir 87,74 miljardi EUR, kas būs paredzēti trīs galveno mērķu sasniegšanai:

1. zinātniskā ekselence

2. vadošā loma rūpniecībā

3. sociālie izaicinājumi.

Horizonts 2020 tiek īstenots ar specifisko programmu, kas noteiks mērķus un detalizētus īstenošanas nosacījumus. Tāpat arī Horizontu 2020 īstenos caur tiešām finanšu iemaksām Eiropas Inovāciju un tehnoloģiju institūtā (EIT). Horizontu 2020 īstenos EK saskaņā ar Jauno finanšu regulu. Horizonts 2020 tiks īstenots, savietojot to ar citām ES finansējuma programmām un politikām, ieskaitot struktūrfondus, Vienoto Lauksaimniecības Politiku, Programmu Uzņēmumu un MVU konkurētspējai COSME, Erasmus visiem, Life+.

**Progresa ziņojums** ir par Horizonts 2020 dalības nosacījumiem un izplatīšanu, ieskaitot pasākumus saskaņā ar Līguma par ES darbību (LESD) 185.pantu un 187.pantu, kā arī pašlaik ietver pasākumus, kas iekļaujas Konkurētspējas un inovāciju ietvarprogrammā (CIP) un Eiropas Inovāciju un tehnoloģiju institūta (EIT) darbībā. Specifiskā programma definē un nosaka specifiskus mērķus pasākumiem, kas ir specifiski katrai no EK priekšlikuma prioritātēm. Uzsvars tiek likts uz noteiktu mērķu un darbību īstenošanu. Euratom pētniecības un mācības programma nodrošina ES iedibinātus pētniecības un mācību pasākumus kodolpētniecības jomā laika posmā no 2014.-2018. gadam.

**Dalības nosacījumi un izplatīšana**

Atsevišķas delegācijas attiecībā uz grantu piešķiršanas procedūru vēlējās noskaidrot par Eiropas pievienoto vērtību attiecībā uz ierosināto finansējumu atsevišķiem uzņēmumiem, izmantojot īpašu MVU instrumentu. Vairākas delegācijas interesējās par projektu konkursu nosacījumiem un ierosināja pievienot atsauci uz iespēju izmantot divpakāpju iesniegšanas procedūru, kā paredz Finanšu regula. Ir nepieciešama tālāka diskusija par 14. pantu, kas nosaka izvēles un finansējuma piešķiršanas kritērijus.

Galvenā diskusija bija par finanšu aspektiem, piemēram, piedāvātajiem vienreizējām tiešo izmaksu atmaksām – 100% pētniecībai, 70% - “*close-to-market*” pasākumiem un nepieciešamību pēc precīza formulējuma, kas novilktu robežu starp pētniecības un inovāciju projektiem un finansējuma līmeņiem. Vairākas delegācijas jautājušas par atbilstību valsts atbalsta nosacījumiem. Atsevišķas delegācijas vēlas vienkāršākus nosacījumus darba laika aprēķiniem un atskaitēm, citas delegācijas vēlas izmantot iespēju ieviest personāla vienības izmaksu aprēķinu, kas nebalstās uz reālajām personāla izmaksām (27. pants).

Attiecībā uz rezultātu piederību delegācijas ir uzdevušas jautājumus par kopīgas piederības nosacījumiem. 40. panta definējums “*papildus izmantošanas saistības*” tiks skaidrots turpmākās diskusijās.

**Specifiskā programma**

Dažas delegācijas ir uzsvērušas maza mēroga projektus (3. pants), bet citas vēlas saikni ar administratīvajām izmaksām (6%) un ietekmi un ārējām izmaksām (4. pants). Delegācijas apliecinājušas bažas par iespējamām īstenošanas aspektu sekām attiecībā uz darba programmām (norādot, ka darba programmas, kas noteiktas 5. pantā, būtu jāizveido caurspīdīgas, iesaistot dalībvalstis un Eiropas Pētniecības padomi. Vairums delegāciju uzskatīja, ka ir programmkomiteju pārveidošanai jāturpina spēlēt loma projektu apstiprināšanā un nevajadzētu fokusēties vienīgi uz to stratēģisko nozīmi (9. pants).

Attiecībā par netiešo darbību kopīgajiem elementiem vairākas delegācijas ir piedāvājušas EK nodrošināt labi līdzsvarotu pārtstāvniecību vērtēšanas paneļos. Vairākas delegācijas ir izteikušas nepieciešamību paaugstināt mērķi par MVU līdzdalību un paaugstināt piedāvātos 15%. Atsevišķas delegācijas ir atbalstījušas ieceri par līdzsvaru starp maza un liela mēroga projektiem ar uzsvaru uz maza un vidēja mēroga projektiem.

Vairākas delegācijas ir izteikušas skepsi par nosacījumiem attiecībā uz zinātnisko ekselenci, kas pieprasa tālākas diskusijas par prioritāti ilgtermiņa finanšu saistībām, kā arī par līdzfinansējuma pakāpi saistībā ar FET (*Future and Emerginging Technologies*) pamatiniciatīvām. Attiecībā uz vadošo lomu rūpniecībā vairākas delegācijas ir piedāvājušas likt uzsvaru uz ne-tehnoloģiskiem aspektiem, kā arī jāveido saikne ar COSME programmu un piekļuvi riska finansējumam. Attiecībā uz sociālajiem izaicinājumiem ir izteikts priekšlikums sadalīt esošo 6. sociālo izaicinājumu divos un izveidot 7. sociālo izaicinājumu drošības jautājumiem. Diskusijas ir novedušas pie lielas vienprātības attiecībā uz sociālajām un humanitārajām zinātnēm. Citi jautājumi, kuriem delegācijas pievērsa uzmanību, ir atvērtajos projektu konkursos nodrošināt vietu maziem un vidējiem projektiem, precizēt pieeju LESD 185. panta iniciatīvām, meklēt sinerģiju starp Horizonts 2020 un vienotās plānošanas iniciatīvām un Eiropas Inovāciju partnerībām.

Attiecībā uz Kopīgā Pētniecības centra tiešajām darbībām saistībā ar ne-kodolpētniecību delegācijām nebija būtiskas iebildes pret EK priekšlikumu.

Delegācijas izteica viedokļus par darbības rādītājiem, delegācijas atbalstīja pieeju par viena vai vairāku vispārēju indikatoru noteikšanu.

**Euratom**

Kopumā delegācijas atbalstīja EK priekšlikumu. Vairākas delegācijas pauda bažas par esošo pievienošanās līgumu izvērtēšanu. Delegācijas ir vienojušās, ka kodoldrošība ir galvenais mērķis Euratom programmas kodolskaldīšanas sadaļā. Ir jābūt līdzsvaram starp fokusu uz drošības aspektiem un programmas citām prioritātēm, ieskaitot jaunu reaktoru sistēmas un nākotnes sadarbību ar svarīgām tehnoloģiskajām platformām. Programmas administratīvās izmaksas delegācijas atzina par augstām (13,5%). Piedāvāto budžeta sadalījumu starp netiešajiem pasākumiem (kodolsintēzes un kodolskaldīšanas pasākumi) un tiešajiem pasākumiem (JRC pasākumi) delegācijas norādīja, ka JRC piedāvātais budžets ir pārāk liels.

Attiecībā uz trim EK priekšlikumiem – dalības nosacījumi, specifiskā programma un Euratom un sarunas par daudzgadu budžetu, budžeta jautājumi tiks diskutēti turpmākajās diskusijās.

Latvijas pozīcija:

Latvija kopumā atbalsta progresa ziņojumu par Priekšlikuma Eiropas Parlamenta un Padomes regulai, ar kuru izveido Horizonts 2020 – Ietvara programmu pētniecībai un inovācijai (2014-2020) virzību.

**Latvija uzskata**, ka Horizonts 2020 ir līdzeklis, ar kura palīdzību Eiropa, izmantojot savus cilvēkresursus, infrastruktūras un akadēmiskās kapacitātes, spēc īstenot nospraustos pētniecības un inovācijas mērķus.

**Vienlaikus Latvija norāda**, ka izvirzītais mērķis līdz 2014. gadam izveidot vienotu Eiropas Pētniecības telpu var netikt sasniegts, ja šajā procesā pilnvērtīgi un uz līdztiesīgiem pamatiem netiks iesaistītas visas Eiropas Savienības dalībvalstis.

**Latvija norāda**, ka svarīga ir pētniecības instrumentu pieejamība, tāpēc liela nozīme ir Horizonts 2020 programmu vienkāršošanai un visu līmeņu (projektu sagatavošana, iesniegšana, līgumu slēgšana, pārbaudes, audits) efektivitātei.

**Latvija uzskata**, ka būtu svarīgi izveidot divpakāpju novērtēšanas procedūru, kas balstītos uz 7. Ietvarprogrammas pieredzi.

**Latvija uzskata**, ka svarīgi ir koncentrēt atbalstu maza un vidēja mēroga projektiem, nodrošinot ātru mērķa sasniegšanu, inovatīvu pieeju, ātru tehnoloģisku un pētniecisko risinājumu nodrošināšanu, mazo un vidējo uzņēmumu iesaistīšanu, reģionālu problēmu risināšanu.

**Latvija norāda**, ka Horizonts 2020 būtu jāpievēršas arī sociālo un humanitāro zinātņu prioritāšu risināšanai un projektu atbalstīšanai šajās zinātnēs.

**Latvija atzīmē**, ka pētnieku veiksmīgai līdzdalībai Horizonts 2020 programmā ir nepieciešama atbalsts struktūra – Nacionālie Kontaktpunkti.

**Latvija piekrīt aicinājumam veidot ciešāku sasaisti starp Horizonts 2020 un COSME programmām**. Abu programmu savstarpējā papildinātībā īpaša uzmanība pievēršama aspektam, lai nodrošinātu, ka Horizonts 2020 papildina MVU iespējas saņemt attīstības aizdevumu finansējumu, ja noteiktā aizdevumu sliekšņa dēļ MVU nespēj kvalificēties atbalsta saņemšanai COSME programmā (COSME plānots izsniegt MVU garantijas aizdevumiem līdz 150 tūkst. EUR).

**Latvija uzskata**, ka ir jāstiprina MVU dalība Horizonts 2020 programmā, jo tieši MVU ES ir galvenie izaugsmes un inovācijas veicinātāji, turklāt arī Latvijā, tāpat kā visā ES vairāk kā 99% no visiem uzņēmumiem ir MVU.

**Latvija aicina** paaugstināt procentuālo slieksni, kas būtu paredzēts tieši inovatīvu MVU atbalstam Horizonts 2020 ietvaros.

**Latvija uzskata**, ka, ņemot vērā pašreiz esošo pieprasījumu MVU atbalsta aktivitātēs, piemēram, 7FP un CIP, paredzētais finansējums MVU atbalstam Horizonts 2020 2.prioritātes „Vadošā loma rūpniecībā” apakšaktivitātei „Atbalsts inovatīviem MVU” (0,7 miljardi EUR) var būt nepietiekams un ierobežot inovatīvo MVU efektīvas atbalstīšanas iespējas.

Latvijas īpašās intereses:

**Latvija atzīst**, ka Horizonts 2020 izvirzītā prioritāte par zinātnes izcilību ir svarīgs mērķis, taču vienlaikus ir jāizstrādā instrumenti un mehānismi, kas nodrošina līdzvērtīgu visu ES dalībvalstu iekļaušanos dažādās Horizonts 2020 programmās.

**Latvija atzīst**, ka pētniecības infrastruktūras ir svarīgākais instruments, kas piesaista jaunos zinātniekus, individuālus pētniekus un pētnieku grupas, tāpēc ir svarīgi, lai pētniecības infrastruktūras atrastos vienmērīgi visā ES, ievērojot līdzsvarotas reģionālās attīstības principu.

**Latvijai svarīgs** jautājums ir personāla izdevumi, kas saistīts ar pētnieku karjerām un mobilitātes jautājumu.

**Latvija norāda**, ka pastāv būtiskas atšķirības pētnieku atalgojuma lielumā dažādās ES dalībvalstīs, kas būtiski ietekmē pētnieku mobilitāti jeb „*brain drain*”, smadzeņu aizplūšanu īpaši no jaunajām ES dalībvalstīm.

**Latvija atbalsta** „*smart specialization*”, jeb viedo specializāciju koncepcijas attīstību.

**Latvija saista** *smart specialization* stratēģiju ar reģionālo attīstību Baltijas jūras Stratēģijas attīstības kontekstā un Baltijas jūras reģiona pētniecības infrastruktūru izveidošanas kontekstā, zinātniskās izcilības sekmēšanu nacionālā līmenī un cilvēkresursu zinātnē jautājuma risināšanu.

**Latvijas pozīcija par atvērtajiem jautājumiem pēc CRP I sanāksmes**

1) *Prezidentūras priekšlikums attiecībā uz jautājumu par MVU, t.i., „sufficient” (18.pants un 40.parinde*): *Particular attention shall be paid to ensuring* ***sufficient***  *participation of, and innovation impact on, small and medium-sized enterprises (SMEs)* ***as well as private sector in general*** *in Horizon 2020. Quantitative and qualitative assessments of SME participation shall be undertaken as part of the evaluation and monitoring arrangements*.

**Latvija piesardzīgi** **vērtē** Prezidentūras priekšlikumu par *sufficient*.

**Latvija primāri** **atbalsta** Prezidentūras teksta redakciju, kas šajā pantā bija uz CRP I sanāksmi: *Particular attention shall be paid to ensuring the adequate participation of, and innovation impact on, small and medium-sized enterprises (SMEs)* ***as well as private sector in general*** *in Horizon 2020. Quantitative and qualitative assessments of SME participation shall be undertaken as part of the evaluation and monitoring arrangements*.

**Kā otro opciju Latvija atbalstītu** Nīderlandes priekšlikumu, kas tika izteikts uz CRP I sanāksmi: *Particular attention shall be paid to ensuring* ***increased*** *the adequate participation of, and innovation impact on, small and medium-sized enterprises (SMEs)* ***as well as private sector in general*** *in Horizon 2020. Quantitative and qualitative assessments of SME participation shall be undertaken as part of the evaluation and monitoring arrangements*.

**Kā trešo opciju Latvija ir elastīga un var pievienoties dalībvalstu vairākumam**.

2) *Francijas priekšlikums par ERA- NET instrumentu (20.pants)* *saglabāt „topping up” iespēju.*

**Latvija var atbalstīt** Francijas priekšlikumu.

*3) atsevišķas dalībvalstis atkārtoti izteiksies par cilmes šūnu un ētikas principu jautājumu*

**Latvija norāda**, ka vispārpieņemta prakse pētījumos un  zinātnieku ētikas principi attiecībā uz cilmes šūnu izpēti ir veikt pētījumus ar pieaugušu cilvēku cilmes šūnām un izmantot pētījumos tikai jau iegūtās embriju šūnu līnijas, bet neizmantot pētījumos embrionālās cilmes šūnas (tātad praktiski embrijus).

**Latvija pievienojas dalībvalstu vairākumam un Komisijai un uzskata**, ka šajā jautājumā jāpaliek pie 7.Ietvarprogrammā esošās prakses šajā jautājumā (*status quo*).

**2.** **Progresa ziņojums par Priekšlikums Eiropas Parlamenta un Padomes lēmumam par Stratēģisko inovācijas dienaskārtību par Eiropas Inovācijas un tehnoloģiju institūtu**

Eiropas Inovāciju un tehnoloģiju institūts (EIT) tika izveidots 2008.gadā ar mērķi sekmēt zināšanu trijstūra integrāciju galvenokārt caur Zināšanu un inovāciju kopienu (ZIK) darbību. EIT regula paredz ilgtermiņa stratēģiju par EIT – Stratēģisko inovācijas dienaskārtību (*Strategic Innovation Agenda* (SIA)), kas būs politikas dokuments, kas iezīmēs EIT nākotnes prioritātes nozares un plānotos pasākumus laika periodam 2014.-2020.gads. Tā paredz, ka EIT sadarbosies ar pētniecības un inovācijas ietvarprogrammu „Horizonts 2020”.

2011. gada 30. novembrī EK publicēja savu priekšlikumu Eiropas Parlamenta un Padomes lēmumam par SIA par Eiropas Inovācijas un tehnoloģiju institūtu (EIT) un priekšlikumu Eiropas Parlamenta un Padomes Regulai, ar kuru papildina Regulu (EC) 294/2008, ar kuru izveido Eiropas Inovācijas un tehnoloģiju institūtu.

Dalībvalstis ir norādījušas, ka vairāki jaunie ZIK fundamentāli ir saistīti ar „Horizonts 2020” budžetu. Kā arī norādījušas, ka EIT koncepcija joprojām atrodas agrīnā stadijā un vēlas piesardzīgu attieksmi pret jaunu ZIK veidošanu. Turpmāko diskusiju jautājums ir jaunu ZIK skaits un to izveidošana, tāpat tiks apspriests EK piedāvātais saraksts ar jaunu ZIK tēmām. Dalībvalstīm nav skaidri iesaistīšanās ZIK aspekti un uzņēmējdarbības iesaistīšanās aspekti. Tika izteikti jautājumi par Valdi un saikni starp Valdi un EIT direktoru, dalībvalstu lomu, intelektuālā tiesību pārvaldības nosacījumiem, jautājumi par dalībvalstu lomu tiks noskaidrotu turpmākajās diskusijās.

Latvijas pozīcija:

**Latvija kopumā atbalsta** ilgtermiņa stratēģiju par EIT – Stratēģisko inovācijas dienaskārtību, kurā ir nosprausti EIT prioritātes un uzdevumi ilgtermiņā.

**Latvija uzskata**, ka EIT ir viens no elementiem, lai mobilizētu jaunas zināšanas un veidotu stabilu un sistemātisku sadarbību ar rūpniecības sektoru.

**Latvijai ir svarīgi**, lai būtu nodrošināts atvērts, caurspīdīgs un elastīgs mehānisms, kā ZIK varētu iesaistīties jaunas valstis un kā tiktu veidoti jauni ZIK.

**Latvija uzskata**, ka pareizāk būtu jaunus ZIK veidot tad, kad ir izvērtēta iepriekšējo darbība un uzkrāta pieredze šāda instrumenta veidošanā un darbībā.

**Latvija norāda**, ka EIT un ZIK būtu jābūt atvērtiem visām valstīm, kas vēlas tajos iesaistīties.

**Latvija uzskata**, ka EIT un ZIK darbības principa pamatā būtu caurspīdīguma princips un maksimāla dalībvalstu ietekme lēmumu pieņemšanā.

**Latvija norāda**, ka būtu svarīgi, lai ZIK veidotu saikni ar vienotās plānošanas iniciatīvām un Eiropas inovāciju partnerībām, izvairoties no dublēšanās.

**3.** **Padomes secinājumi par Eiropas Inovāciju partnerībām**

2011. gada 4. februāra Eiropadomes secinājumi noteica, ka ir nepieciešama sinerģija starp ES un dalībvalstīm, nodrošinot, ka inovācijas ar sociālo ieguvumu nokļūs tirgū ātrāk, kā arī atzina vienotās plānošanas nozīmi. ES Padome savos 2011. gada 9. marta secinājumos atkārtoti pauda atbalstu Eiropas Inovāciju pilotpartnerībai (EIP) par aktīvu un veselīgu novecošanos (*Active and Healthy Ageing (AHA*)). 2011. gada 6. decembra Padomes secinājumi norādīja, ka EIP jānosedz pilns pētniecības un inovācijas cikls un jāapvieno pieprasījuma un piedāvājuma aspekti pētniecības un inovācijas politikas pasākumos. Padome lūdz EK nodrošināt, ka EIPs ieguldīs esošo instrumentu un iniciatīvu vienkāršošanā un labākā koordinācijā, un iesaka:

a) pilotiniciatīvas AHA tālāku izvērtēšanu, lai precizētu un pilnveidotu EIP koncepcijas praktisko īstenošanu, īpašu uzmanību pievēršot pārvaldības jautājumiem, Stratēģiskās ieviešanas plānam (SIP) un īstenošanas pasākumiem, piemēram, prakstiskās ieviešanas pasākumiem, kas aprakstīti SIP, vienlaikus ņemot vērā, ka AHA nav pieejama precedenta pieredze;

b) uz ilgtermiņa pamatiem nodrošināt spēcīgu un augstu saistību līmeni visiem iesaistītajiem dalībniekiem, ieskaitot visus inovācijas veidos, īpaši MVU.

EK Komunikācija par „EIP lauksaimniecisko produktivitāti un ilgtspēju” piedāvā jaunu EIP par Eiropas lauksaimniecības ražīgumu, EK komunikācija „Izejvielu nodrošināšana Eiropas turpmākas labklājības nolūkos – priekšlikums Eiropas inovācijas partnerībai izejvielu jomā” ir priekšlikums par EIP izejvielu jomā, EK komunikācija „Pieņemot Staratēģisko Ieviešanas Plānu par Eiropas Inovāciju partnerību par aktīvu un veselīgu novecošanu” ir EK atbilde uz SIP, kuru piedāvāja stīringa grupa par AHA pilotprojektu.

AHA pilotprojektam ir potenciāls paātrināt inovāciju un izveidot sinerģiju dažādu ES, nacionālā un reģionālā līmeņa politiku un prioritāšu iekšienē. EIPs īstenošana jāuzrunā pa attiecīgajiem politiskajiem un administratīvajiem kanāliem, ieskaitot programmkomitejas, EIPs panākumi būs atkarīgi no pasākumiem, kas tiks veikti nacionālajā, reģionālajā un vietējā līmenī, ieskaitot vēlamos ietvara nosacījumus un efektīvu finansējumu. EIPs jāpaaugstina ES un dalībvalstu finansējuma ietekme pētniecības un inovācijas jomās.

EK regulāri jāziņo par EIPs sasniegto progresu, kā arī EK gatavojas organizēt EIPs darbības izvērtējumu. Konkurētspējas Padomei būs koordinējošā loma EIPs panākumu nodrošināšanā, kā arī EIPs progresa uzraudzīšanā.

Latvijas pozīcija:

Latvija kopumā atbalsta Padomes secinājumus par partnerībām pētniecībā un inovācijā.

**Latvija atbalsta** visaptverošas pētniecības un inovācijas stratēģijas izstrādi, jo tā palīdzēs sasniegt stratēģijas „Eiropa 2020” mērķus attiecībā uz ilgtspējīgu un visaptverošu izaugsmi un ļaus nodrošināt sabalansētu pētniecības un inovāciju attsītību.

**Latvija atzīst** ES Zinātnes un tehnoloģiju Ietvara programmu lielo pozitīvo nozīmi uz Eiropas un Latvijas zinātnes attīstību, konkurētspējas veicināšanu, pētnieciskā faktora stiprināšanu un pētnieku iesaistīšanos starptautiskajā apritē sekmēšanu.

**Latvija atzīst** 7. IP lielo ietekmi uz Eiropas sociālajiem un politiskajiem procesiem un atsaukšanās uz globālajām problēmām (t.s. globālajiem izaicinājumiem), kas skar visu Eiropu un ietekmē visas nozares.

**Latvija uzskata**, ka Eiropas zinātnei arī turpmāk lielā mērā vajadzētu saistīt pētniecības mērķus ar sociālo un politisko procesu problemātiskajiem jautājumiem, lai palīdzētu risināt globāla mēroga problēmas.

**Latvija atbalsta principu**, ka ir svarīgi piemērot vienādus nosacījumus visām ES pētniecības, attīstības un inovāciju programmām, tādējādi radot vienādus noteikumus, kas palīdzēs nodrošināt uz uzticību balstītu pieeju pētniecības programmām.

**Latvijai ir būtiski**, ka tiek turpināts darbs, lai uzlabotu mazo un vidējo uzņēmumu spēju sekmīgāk iesaistīties IP projektos. Galvenokārt tas saistīts ar 7. IP vienkāršošanu un birokrātisko šķēršļu mazināšanu, jo bieži projektu un pieteikumu gatavošana finansējuma saņemšanai ir ne vien sarežģīta, bet arī laikietilpīga, lai mazo un vidējo uzņēmumu ierobežotu resursu (brīvi naudas līdzekļi, cilvēkresursi u.c.) apstākļos būtu ieinteresēti šo finanšu instrumentu apgūšanā un sniegto iespēju izmantošanā.

**Latvija uzskata**, ka ātra un viegla piekļuve finansējumam šādiem uzņēmumiem ir īpaši būtiska globālās konkurences un straujās tehnoloģisko inovāciju attīstības laikā.

**Latvija uzskata**, ka progress, kas sasniegts vienotajā plānošanā, kā arī pasākumi, kas tiek veikti vienotās plānošanas iniciatīvu sakarā, liecina, ka, tikai konsolidējot Eiropas pētniecības resursus, ir iespējama efektīva pētniecības veikšana, zināšanu pārneses un vienotas Eiropas Pētniecības telpas īstenošana. Tas ir īpaši svarīgi laikā, kad Eiropas pētniecībai un inovācijai jārisina Eiropas un/vai pasaules līmeņa problēmas, kur vienas valsts kapacitāte un resursi ir ierobežoti.

**Tāpēc Latvija norāda**, ka vienotā plānošana ir zinātnisko, administratīvo un finansiālo pasākumu process, kas ļauj koncentrēt Eiropas pētniecības cilvēku, finanšu un administratīvos resursus, kā arī ļauj novērst pētniecības sadrumstalotības problēmu intelektuālā potenciāla un pieejamās pētniecības infrastruktūras ziņā.

**Latvija augstu vērtē un atbalsta** Eiropas pūliņus vienotu plānošanas un partnerības pasākumu pētniecībā izveidošanā un īstenošanā un ar interesi gaidīs pilotpartnerības AHA pirmos rezultātus.

Tomēr **vienlaikus Latvija uzskata**, ka būtu svarīgi izvērtēt Eiropas inovāciju partnerību un citu instrumentu (kopīgās plānošanas iniciatīvas, kopīgās tehnoloģiju iniciatīvas) tēmas, lai izvairītos no to pārklāšanās un dublēšanās.

**Latvija iestājas par** pieejamo atbalsta instrumentu apvienošanu un izstrādāšanu. Latvija uzskata, ka kopīgu programmu izveide palīdzēs taupīt finanšu un cilvēkresursus, kā arī padarīs tos vieglāk pieejamus zinātniekiem un mazajiem un vidējiem uzņēmumiem.

**Latvijai būtu svarīgi** saprast arī to, kā tiks finansētas un pārvaldītas Eiropas inovāciju partnerības, jo pagaidām nav skaidra šo jauno instrumentu pārvaldība, ieskaitot administratīvās procedūras.

**Latvija vērtēs iespējas** piedalīties izejvielu EIP pārvaldības struktūrās, galvenokārt darba grupās, atbilstoši plānotajām specifiskajām darbības jomām.

Latvijas īpašās intereses:

**Latvijai ir būtiski, lai tiktu ņemts vērā** cilvēkresursu kapacitātes aspekts, kas ir aktuāls mazām valstīm. Šī aspekta dēļ mazo valstu dalība visos finanšu instrumentos var būt apgrūtināta, un tas var negatīvi atsaukties uz šo valstu zinātniskās ekselences rādītājiem.

**Ministru pusdienu tēma** ir Dānijas prezidentūras ierosināta diskusija par Eiropas Inovāciju un tehnoloģiju institūtu.

4. **Ministru diskusija par Priekšlikumu Eiropas Parlamenta un Padomes Direktīvai, kas groza Direktīvu 2005/36/EK par profesionālo kvalifikāciju atzīšanu un Regulu [...] par administratīvo sadarbību Iekšējā tirgus informācijas sistēmas ietvaros**

2011. gada 19. decembrī Eiropas Komisija iesniedza Eiropas Parlamentam un Padomei *Priekšlikumu Eiropas Parlamenta un Padomes Direktīvai, kas groza Direktīvu 2005/36/EK par profesionālo kvalifikāciju atzīšanu un Regulu [...] par administratīvo sadarbību Iekšējā tirgus informācijas sistēmas ietvaros*, kas paredz grozīt Eiropas Parlamenta un Padomes 2005.gada .. Direktīvu 2005/36/EK par profesionālo kvalifikāciju atzīšanu, lai modernizētu Eiropas Savienībā noteikto profesionālo kvalifikāciju atzīšanas sistēmu reglamentētajās profesijās. Eiropas Komisijas sagatavotais direktīvas priekšlikums paredz veikt būtiskus grozījumus Eiropas Parlamenta un Padomes 2005. gada 7. septembra Direktīvā 2005/36/EK par profesionālo kvalifikāciju atzīšanu, lai sasniegtu šādus mērķus:

a) Vienkāršotu procedūras Eiropas Profesionālās kartes ieviešanai, lai šādas kartes turētāji nākotnē varētu izmantot Iekšējā tirgus informācijas sistēmas (IMI) priekšrocības;

b) Reformētu pamatnoteikumus tiesību veikt uzņēmējdarbību vai sniegt pakalpojumus reglamentētajās profesijās iegūšanai citā ES dalībvalstī;

c) Modernizētu speciālās (automātiskās) profesionālās kvalifikācijas atzīšanas sistēmu medicīnas māsām, vecmātēm, farmaceitiem un arhitektiem;

d) Iekļautu direktīvas tiesiskajā regulējumā profesionāļus ar daļējām kvalifikācijām un notārus;

e) Precizētu direktīvā paredzētos pacientu tiesību aizsardzības mehānismus attiecībā uz veselības aprūpes profesionāļu valodas zināšanām un ierobežojumiem vai aizliegumu veikt profesionālo darbību savā dalībvalstī.

f) Izveidotu tiesisko regulējumu un noteiktu dalībvalstīm pienākumu lietotājam draudzīgas un saturiski noderīgas informācijas sniegšanai par profesionālās kvalifikācijas atzīšanas noteikumiem attiecīgajā dalībvalstī un ieviestu e-pārvaldības procesus visā atzīšanas procesā;

g) Uzsāktu sistemātiskas pārbaudes un visu reglamentēto profesiju izvērtēšanu dalībvalstīs.

Tāpat direktīvas priekšlikums paredz, ka grozījumi ir veicami Regulā [...] par administratīvo sadarbību Iekšējā tirgus informācijas sistēmas ietvaros, lai salāgotu direktīvas priekšlikumā paredzēto tiesisko regulējumu Iekšējā tirgus informācijas sistēmas lietošanai profesionālo kvalifikāciju atzīšanas jomā ar Regulas pielikumā uzskaitītajām jomām, kurās lieto sistēmu.

Padomes darba grupā priekšlikums ir izskatīts no 2012. gada 25. janvāra līdz 19. aprīlim, pamatā pievēršoties direktīvas priekšlikumā ietvertajiem horizontālajiem jautājumiem, kā arī neformāli apspriests Pastāvīgo pārstāvju komitejas sanāksmē. 2012. gada 30. maija ES Konkurētspējas Ministru Padomē Dānijas Prezidentūra aicina ministrus diskutēt par Eiropas Profesionālo karti, kas ir Eiropas Komisijas piedāvāts jauninājums profesionālo kvalifikāciju atzīšanas jomā, un par lielāka caurspīdīguma nodrošināšanu profesionālo kvalifikāciju atzīšanā, izvērtējot profesiju reglamentēšanas nosacījumus dalībvalstīs, nolūkā iegūt vadlīnijas turpmākajam darbam ar direktīvas priekšlikumu. Ministru diskusijai tiek piedāvāti šādi jautājumi:

1. Eiropas Profesionālā karte - *Vai profesionālās kartes ieviešana atvieglos profesionālās kvalifikācijas atzīšanu profesionāļiem, kuri vēlas strādāt ārpus savas kvalifikācijas izcelsmes dalībvalsts? Vai kvalifikācijas izcelsmes dalībvalstij, kura nereglamentē attiecīgo profesiju, ir jānosaka pienākums izsniegt profesionālo karti šai profesijai, pat ja tas šai nereglamentējošai dalībvalstij rada papildu administratīvo darbu? Ja jā, tad kas ir jāizdara, lai kvalifikācijas izcelsmes dalībvalstī atvieglotu Eiropas Profesionālās kartes izveidošanu?*
2. Reglamentēto profesiju skaits un caurskatāmas profesionālo kvalifikāciju atzīšanas procedūras – *Vai dalībvalstis piekrīt Komisijas priekšlikuma vispārīgajam mērķim – nodrošināt lielāku caurspīdīgumu un izvērtēšanu profesijām, kas ir reglamentētas balstoties uz īpašām kvalifikācijas prasībām dalībvalstīs? Vai Komisijas priekšlikums ir pārmērīgs vai nepietiekams šī mērķa sasniegšanai? Vai ir jābūt citiem kritērijiem mērķa novērtēšanai un reglamentācijas, kas var radīt šķēršļus mobilitātei, izvērtējumam? Vai ir jāveic papildu pasākumi?*

**Latvijas pozīcija par Eiropas Komisijas priekšlikumu**

***Kopsavilkums***

**Latvija kopumā atzinīgi vērtē** Eiropas Komisijas priekšlikumu direktīvas un profesionālo kvalifikāciju atzīšanas sistēmas modernizēšanai Eiropas Savienībā, jo pašreizējā sistēma neņem vērā ne Eiropas augstākās izglītības telpas un tās instrumentu attīstību, bet lielāko daļu no ap 4700 profesijām, kas ir reglamentētas ES dalībvalstīs, veido profesijas, kurās kvalifikācijas pamatprasība ir augstākā izglītība, ne arī mūžizglītības instrumentu attīstību dalībvalstīs. Spēkā esošajā sistēmā netiek ņemta vērā arī profesiju attīstība mūsdienu ekonomikas ietvaros, tāpēc atbalstāms ir priekšlikums reglamentēto profesiju izvērtēšanai lietot instrumentus, kuri nav tik laikietilpīgi kā esošajā profesionālo kvalifikāciju atzīšanas sistēmā noteiktie.

**Latvijai ir būtiski**, ka profesionālo kvalifikāciju atzīšanā tiktu izmantoti gan Eiropas Komisijas izveidotie e-vides instrumenti, gan tādi e-pārvaldes instrumenti, kurus dalībvalstis lieto savā publiskajā pārvaldē, kas, mūsuprāt, ļautu samazināt administratīvo slogu dalībvalstu kompetentajām institūcijām. Profesionālo kvalifikāciju atzīšanas sistēma nav piedzīvojusi būtiskas izmaiņas kopš tās izveidošanas, galvenais jaunas direktīvas pieņemšanas mērķis 2005.gadā bija līdz tam spēkā esošo direktīvu konsolidācija vienā tiesību aktā, tāpēc kopumā jauninājumu ieviešana profesionālo kvalifikāciju atzīšanā ir nepieciešama, lai sekmētu kvalificētu profesionāļu brīvu pārvietošanos Eiropas Savienībā.

**Latvija uzskata**, **ka EK sagatavotais priekšlikums direktīvas 2005/36/EK grozīšanai ir labs pamats turpmākai diskusijai par profesionālo kvalifikāciju atzīšanas sistēmas modernizēšanu Eiropas Savienībā, jo** **pašreizējais piedāvājums nav pietiekami detalizēti izstrādāts tādos aspektos kā daļēja piekļuve reglamentētai profesijai citā dalībvalstī, notāra profesijas iekļaušana direktīvas tvērumā, uzņemošās dalībvalsts valsts valodas zināšanu pārbaudes nosacījumi, Eiropas Profesionālā karte, daļēja piekļuve profesijai apmaksātas prakses atzīšana atsevišķām profesiju grupām**, **direktīvas transponēšanas nosacījumi.**

**Latvijas atbildes uz 2012.gada 30.maija Konkurētspējas ministru diskusijai sagatavotajiem jautājumiem**

**Eiropas Profesionālā karte** – Latvija ir pārliecināta, ka ir nepieciešami jauni atbalsta instrumenti profesionāļu mobilitātes veicināšanai Eiropas Savienībā, it īpaši īslaicīgas profesionālo pakalpojumu sniegšanas jomā. Tāpēc Latvija kopumā atbalsta Eiropas Profesionālās kartes ieviešanu, jo uzskata, ka ikvienam instrumentam, kura mērķis ir atvieglot profesionāļu brīvu pārvietošanos Eiropas Savienības ietvaros profesionālo pakalpojumu sniegšanas nolūkā ir pievienotā vērtība. Diemžēl līdz šim visi Eiropas Savienības līmeņa pētījumi liecina, ka profesionāļu mobilitāte ir zema, it īpaši reglamentētajās profesijās, jo pastāv laikietilpīgas un sarežģītas procedūras profesionālās kvalifikācijas atzīšanai. Latvija apzinās, ka Eiropas Profesionālās kartes ieviešana, tāpat kā ikviena cita instrumenta ieviešana profesionālo kvalifikāciju atzīšanas jomā, prasīs papildu ieguldījumus no visām iesaistītajām pusēm, tai skaitā no pašiem profesionāļiem. Priekšnoteikums Eiropas Profesionālās kartes ieviešanai konkrētā profesijā ir nepārprotams pieprasījums no pašas profesijas pēc šāda instrumenta, kas varētu sniegt alternatīvu profesionālās kvalifikācijas atzīšanai saskaņā ar vispārējo profesionālās kvalifikāciju atzīšanas sistēmu. Latvija ir pārliecināta, ka Eiropas Profesionālās kartes ieviešana būs sekmīga tikai tad, ja kompetentajām iestādēm tiks piedāvāts skaidrs kritēriju kopums, kas palīdz novērtēt izglītību un profesionālo pieredzi. Īpaši svarīgi šādi kritēriji ir tajos gadījumos, kad attiecīgā profesija profesionāļa kvalifikācijas izcelsmes valstī nav reglamentēta. Pretējā gadījumā Eiropas Profesionālā karte var kļūt tikai par lielāku administratīvo slogu nevis par priekšrocību pilsonim.

Vienlaikus Latvijai tomēr ir bažas, ka Eiropas Profesionālās kartes ieviešana tādā veidā, kādā tas ir piedāvāts direktīvas grozījumu priekšlikumā, varētu novest pie nepieciešamības zināmā mērā reglamentēt profesijas, kuras pašlaik Latvijā nav reglamentētas, vismaz tiktāl, lai attiecīgā kompetentā institūcija varētu izsniegt attiecīgās profesijas pārstāvjiem Eiropas Profesionālo karti. Esam informēti, ka šādas bažas ir arī citām dalībvalstīm, tāpēc uzskatām, ka pašreizējais Eiropas Komisijas priekšlikums direktīvas tekstam (4a. - 4e. pants) it labs sākumpunkts turpmākai dalībvalstu diskusijai, kuras rezultātā Eiropas Profesionālā karte kļūtu par patiesu profesionāļu mobilitātes atbalsta instrumentu.

**Reglamentēto profesiju skaits un caurskatāmas profesionālo kvalifikāciju atzīšanas procedūras** – Kopumā Latvija atbalsta priekšlikumu veikt pasākumus ar mērķi samazināt reglamentēto profesiju skaitu Eiropas Savienībā. Latvijā pašlaik noteiktais reglamentēto profesiju skaits nav liels – 67 profesijas, bet tomēr ir vērojama tendence, ka reglamentēto profesiju skaits pieaug katru gadu par 1-2 profesijām. Uzskatām, ka direktīvas priekšlikumā ietvertais tiesiskais regulējums varētu kopumā palēnināt jaunu reglamentēto profesiju pieprasījuma veidošanos, kuri tiek pamatoti ar to, ka attiecīgā profesija ir reglamentēta citās dalībvalstīs. Vienlaikus, bažas izraisa nepieciešamība sniegt ziņojumu par reglamentēto profesiju skaitu un reglamentācijas nosacījumiem Eiropas Komisijai un pārējām dalībvalstīm reizi divos gados. Latvija dotu priekšroku ziņošanai reizi trijos gados, lai priekšlikumus par izmaiņām profesijas reglamentācijas noteikumos un nepieciešamību attiecīgo profesiju reglamentēt tiktu apspriesti iespējami plaši ar visām iesaistītajām pusēm. Lēmums par turpmāku kādas profesijas nereglamentēšanu ir jāpieņem izvērtējot visus ar šādām izmaiņām saistītos aspektus, it īpaši, pacientu tiesību aizsardzību, patērētāju tiesību aizsardzību un sabiedrisko drošību. Latvija uzskata, ka pirms veikt izmaiņas profesiju reglamentēšanas nosacījumos, būtu arī jāsagaida izvērtējuma rezultāti un, ja nepieciešams, jākoriģē izmaiņu veikšanas process.

Latvija kopumā atbalsta caurskatāmas profesionālo kvalifikāciju atzīšanas procedūras reglamentētajās profesijās un uzskata, ka būtisks elements šī mērķa sasniegšanai ir uzlabot tiešsaistē iedzīvotājiem pieejamo informāciju par profesionālo kvalifikāciju atzīšanu, tāpēc atbalsta Eiropas Komisijas priekšlikumā ietverto iedzīvotājiem tiešsaistē pieejamas informācijas satura uzskaitījumu. Latvija atbalsta arī pieeju, ka direktīvā tiek noteikts, ka iesniegumus par profesionālās kvalifikācijas atzīšanu var iesniegt arī elektroniskā veidā, bet nevaram atbalstīt, ka direktīvā tiek noteikts ierobežojums to darīt tikai ar vienoto kontaktpunktu pakalpojumu direktīvas izpratnē starpniecību. Uzskatām, ka šāda prasība nav samērīga un var ierobežot indivīda tiesības, jo profesionālo kvalifikāciju atzīšanā iesaistītajām institūcijām ir jāsaglabā tiesības pašām pieņemt pilsoņu iesniegumus par profesionālās kvalifikācijas atzīšanu. Elektroniskā veidā iesniegtiem iesniegumiem var būt nepieciešami pielikumi papīra dokumentu veidā, kuri tāpat ir jānogādā kompetentajai institūcijai. Iesniegumiem, kuri tiek iesniegti papīra veidā vēl viens starpnieks un papildu izdevumi par dokumentu pārsūtīšanu nerada pievienoto vērtību, bet tikai papildu administratīvo slogu.

Latvijas delegācijas sastāvs ES Konkurētspējas ministru padomes sadaļai „Zinātne un pētniecība”

Delegācijas vadītājs: **Juris Štālmeistars**, Pastāvīgā pārstāvja Eiropas Savienībā vietnieks, vēstnieks;

Delegācijas dalībnieki: **Nellija Titova**, izglītības un zinātnes ministra biroja vadītāja,

**Liene Bramane**, Izglītības un zinātnes ministrijas nozares padomniece.

Izglītības un zinātnes ministrs R.Ķīlis

Vīza:

Valsts sekretāra vietniece,

valsts sekretāra pienākumu izpildītāja L.Sīka

28.05.2012. 10:16

4336

Izglītības un zinātnes ministrijas

Zinātnes, tehnoloģiju un inovāciju departamenta

vecākā referente

B.Beinaroviča

67047885, baiba.beinarovica@izm.gov.lv